Siktet etter Feiring-drap erkjenner straffskyld

Mannen i 60-årene som er siktet for å ha drept ektefellen i Feiring i Eidsvoll, erkjente straffskyld i avhør mandag ettermiddag.

Den antatte gjerningspersonen ble pågrepet like før 11.30 Åserud, Lise / NTB scanpix

28. aug. 2017 08:45 Sist oppdatert 28. august 2017

Politiet brukte også helikopter i aksjonen. Lise Åserud / NTB scanpix

Bevæpnet politi undersøker et større område på Feiring. Lise Åserud / NTB scanpix

Politiet bekrefter at det har vært en «hendelse» på stedet. Lise Åserud / NTB scanpix

Det opplyser mannens forsvarer, advokat Dag Svensson, til NTB.

– Jeg kommer akkurat ut fra avhør. Han har erkjent straffskyld, sier forsvareren ved 17.30-tiden mandag.

– Han er selvfølgelig sterkt preget av det han har vært med på, det er det ingen tvil om, legger Svensson til.

Han beskriver saken som en familietragedie.

Ifølge Svensson blir mannen varetektsfengslet tirsdag, trolig i fire uker.

– Han har samtykket i varetektsfengsling.

Mannen ble pågrepet i Feiring i Akershus etter en omfattende politiaksjon, få timer etter at kona hans ble funnet død i parets bolig.

Ukjente for politiet

Mandag ettermiddag ville ikke politiet gå ut med flere opplysninger om når kvinnen skal ha blitt drept, eller hvordan hun ble drept.

«Vi fikk melding om at kvinnen ble funnet død på en privatadresse klokken 5:55. Etter omfattende politiaksjon ble den antatte gjerningspersonen pågrepet like før klokken 11.30», skriver Øst politidistrikt i en pressemelding.

Mannen i 60-årene og den drepte kvinnen er begge ukjente for politiet, opplyser politiadvokat Guro Holm Hansen til Aftenposten.

Etterforskes som drap

Det var en privatperson som fant kvinnen inne i huset og meldte fra til politiet, ifølge Holm Hansen.

– Vi er i gang med avhør av vitner for å prøve å kartlegge hva som har skjedd. Dette vil vi fortsette med utover dagen, sa hun til NTB.

Hun vil ikke si noe om hvem som fant kvinnen død, men bekrefter at andre enn ekteparet har registrert bosted på adressen.

Et vitne har forklart politiet at den drepte kvinnen var i live søndag kveld, skriver VG. Ifølge avisens opplysninger ble kvinnen funnet av et nært familiemedlem.

Store bevæpnede politistyrker på Feiring, mandag morgen Lise Åserud / NTB scanpix

Stor aktivitet

Mandag ble et stort område rundt boligen sperret av. Væpnet politi arbeidet på innsiden av sperringen, blant annet med søk i terrenget.

– Det var et stort politioppbud, var det snakk om at andre personer var i fare?

– Bakgrunn for aksjonen var at vi ikke hadde kontroll på antatt gjerningsperson, forklarer Holm Hansen.

– Medier på stedet meldte om at det kunne se ut som beredskapstroppen var kalt ut, stemmer det?

– Jeg vil ikke kommentere den operative ledelsen, sier Holm Hansen.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding